ATP30 วิ่งแรง 4% โบรกฯมองกำไร Q3 โตเฉียด 5 เท่าตัว แนะซื้อเป้า 1.70 บ.
ATP30 บวกเกือบ 4% โบรกฯมองกำไรไตรมาส 3/64 โตกว่า 490% จากฐานต่ำ พร้อมปรับประมาณกำไรปี 65 โตแตะ 63 ล้านบาท เพิ่มขึ้น 73.3% จากปีนี้ โดยแนะซื้อเป้า 1.70 บาท
ATP30 บวกเกือบ 4% โบรกฯมองกำไรไตรมาส 3/64 โตกว่า 490% จากฐานต่ำ พร้อมปรับประมาณกำไรปี 65 โตแตะ 63 ล้านบาท เพิ่มขึ้น 73.3% จากปีนี้ โดยแนะซื้อเป้า 1.70 บาท
12 ต.ค. 2564

ผู้สื่อข่าวรายงานว่าวันนี้ (12 ตุลาคม 2564) ราคาหุ้น บริษัท เอทีพี 30 จำกัด (มหาชน) หรือ ATP30 ณ เวลา 14:13 น. อยู่ที่ระดับ 1.61 บาท บวก 0.06 บาท หรือ 3.87% สูงสุดที่ระดับ 1.68 บาท ต่ำสุดที่ระดับ 1.54 บาท ด้วยมูลค่าการซื้อขาย 83.608 ล้านบาท

บริษัทหลักทรัพย์ เมย์แบงก์ กิมเอ็ง ระบุในบทวิเคราะห์วันที่ (30 ก.ย. 2564) คาดว่า ATP30 จะรายงานกำไรสุทธิงวดไตรมาส 3/64 ที่ระดับ 8.6 ล้านบาท ฟื้นตัวแรงถึง +490.5% เมื่อเทียบกับไตรมาสก่อน จากฐานที่ต่ำในไตรมาสก่อน ซึ่ง ATP30 อยู่ในช่วงของการเตรียมรถ 70 คัน (คิดเป็น 15.7% ของรถทั้งหมดในปัจจุบัน) เพื่อเริ่มบริการลูกค้าใหม่ เริ่มตั้งแต่ 1 ก.ค. ทำให้ค่าเสื่อมราคาถูกบันทึกเป็นค่าใช้จ่ายก่อนที่จะเริ่มรับรู้รายได้ที่เริ่มในไตรมาส 3/2564
อย่างไรก็ดีด้วยราคาน้ำมันปลีกในประเทศปรับตัวขึ้นราว 6% เมื่อเทียบจากไตรมาสก่อน ทำให้อัตรากำไรขั้นต้นจึงยังถูกรบกวนอยู่ โดยคาดที่ 19.0% ฟื้นจาก 15.3% ในไตรมาสก่อน แต่ยังต่ำกว่าปีก่อนที่ 23.3%
ทั้งนี้ ได้ปรับประมาณการกำไรปีนี้ลง 28% เป็น 36 ล้านบาท ยังคงขยายตัวได้เพิ่มขึ้น +25.9% โดยเทียบจากปีก่อน จากผลกระทบของการแพร่ระบาด COVID-19 ระลอกล่าสุดที่เข้ามาเหนือความคาดหมาย แต่ทว่าปรับประมาณการกำไรปีหน้าขึ้น 14.0% เป็น 63 ล้านบาท เติบโตเพิ่มขึ้น +73.3% เมื่อเทียบจากปีก่อน ซึ่งจากการปรับปรุงประมาณการกำไรของ fleet รถใหม่ 70 คัน ขณะที่คาดว่าอัตราการใช้กำลังการผลิตของโรงงานในอุตสาหกรรมจะฟื้นกลับสู่ระดับปกติในปี 2565 และคาดว่าจะไม่มีต้นทุนเตรียมการสำหรับรถชุดใหม่ขนาดใหญ่ที่จะเข้ามารบกวนเหมือนในปี 2564 ซึ่งการอิง P/E เฉลี่ยย้อนหลัง 3 ปีที่ 18.5 เท่าตามเดิม ราคาเหมาะสมใหม่ roll-over ในสิ้นปี 2565 จะอยู่ที่ 1.70 บาท/หุ้น เพิ่มขึ้นจากเดิม 21.4%